Eesti Rahva Muuseumi endine näitusemaja

Eesti Rahva Muuseumi näitusemaja on Tartus J. Kuperjanovi 9 aadressil asuv endine Eesti Rahva Muuseumi (ERM) hallatud hoone. Aastatel 1993-2015 oli seal avatud püsinäitus ja korraldati mitmesuguseid üritusi. Hoones paiknes lisaks näitusepindadele ka Eesti Rahva Muuseumi Sõprade Seltsi kontor. Püsinäitus nimega "Eesti. Maa, rahvas, kultuur" avati 14. mail 1994. Selle kuraatoriks oli Vaike Reemann, kujundajaks Tea Tammelaan. Näitust hakati plaanima juba 1993. aastal, mil pinnas oli soodne isamaalise temaatika ja uuendusliku lähenemise jaoks - näitus tutvustas põhjalikult eesti rahvakultuuri ajalugu ning linnaelu ja 20. sajandiga kaasnenud muutusi. Avamisel kiideti näituse innovatiivsust sisu, kujunduse, esemete eksponeerimise, valguslahenduste jpm poolest Esialgselt plaanitud 5-7 aastase ekspositsiooni asemel jäi püsinäitus üles näitusemaja sulgemiseni 2015. aastal ning mõjutas tugevalt ka ERM-i tulevaste näituste käekirja. Peale püsinäituse toimusid hoones ekskursioonid, perepäevad, õpitoad, väiksemad näitused ja mitmed programmid, mis tutvustasid vanemat ja moodsamat rahvakultuuri. Hoone valmis 1962. aastal Tartu Raudteelaste Klubi hoonena, arhitekt Ain Amjärve projekti järgi. Eesti Raudtee andis hoone üle ERM-ile 4. jaanuaril 1993. Enne üleandmist kasutasid ruume muuhulgas ka Elu Sõna kogudus, kasutatud riiete kauplus, restoran Ararat ning arhitektuuribüroo Liivimaa arhitektid. Näitusemaja avamiseks planeeriti ERM-i 85. juubelit 14. aprillil 1994, kuid plaan viibis kuu aega ning esialgu jõuti valmis teha vaid esimene korrus. Näitusemaja esimese korruse valmimise eest vastutasid ERM-i ehitusdirektor Toomas Määrmann ning sisearhitekt Uko Künnap. Teise korruse näitusepinnad avati alles 1995. aasta sügisel. 2016. aastal kolis ERM uude majja Raadi linnaosas, kus avas uksed külastajatele sama aasta 1. oktoobril, vabastades seeläbi Kuperjanovi 9 hoone. 2017. aastal pani Riigi Kinnisvara AS (RKAS) Kuperjanovi 9 hoone avalikule enampakkumisele, kuid tühistas selle. Sellele järgnes ka korruptiooniskandaal, mille järel Tartu abilinnapea Priit Humal tagasi astus. 2023. aastal korraldas RKAS uue enampakkumise alghinnaga 730 000 eurot. Võitjaks osutus Korp! Sakala Vilistlaskogu, kelle liikmetele kinnistu ka ajalooliselt kuulunud on. 2024. aasta maiks on Sakala otsustanud Tartu linnavalitsuse loal hoone lammutada, et selle asemele midagi uut ehitada. Aljas, Agnes (2015). "ERMi näitusemaja 1994-2015" (PDF). erm.ee. Lk 5-40. Vaadatud 21. mail 2024. Arula, Eili (20. aprill 2023). "Üliõpilaskorporatsioon Sakala sai oma tahtmise ning saab endise ERMi näitusemaja uueks omanikuks". Tartu Postimees. Vaadatud 21. mail 2024. "Oma maja". erm.ee. Vaadatud 21. mai 2024. "ERM-i endise näitusemaja ostuks tuli viis pakkumist". Eesti Rahvusringhääling. 11. aprill 2023. Vaadatud 21. mail 2024. "Sakala laseb ERM-i endise näitusemaja Tartus lammutada". Eesti Rahvusringhääling. Mai 2024. Vaadatud 21. mail 2024. "ERM-i vana näitusemaja seisab poliitiliste erimeelsuste tõttu kolmandat talve tühjana" ERR, 7. veebruar 2019 "PILDID ⟩ Vaata, milline näeb praegu seest välja seitse aastat tühjana seisnud ERMi endine näitusemaja" Tartu Postimees, 18. jaanuar 2023